CELEX: 52018PC0821
Language: lt
Date: 2018-12-11
Title: Pasiūlymas TARYBOS ĮGYVENDINIMO REGLAMENTAS kuriuo iš dalies keičiamos Įgyvendinimo reglamento (ES) Nr. 282/2011 nuostatos dėl prekių tiekimo ar paslaugų teikimo naudojant elektronines sąsajas ir specialių schemų, skirtų apmokestinamiesiems asmenims, teikiantiems paslaugas neapmokestinamiesiems asmenims, vykdantiems nuotolinę prekybą prekėmis ir tam tikromis šalies viduje teikiamomis prekėmis

EUROPOS KOMISIJA
            Briuselis, 2018 12 11
            COM(2018) 821 final
            2018/0416(NLE)
            Pasiūlymas
            TARYBOS ĮGYVENDINIMO REGLAMENTAS
            kuriuo iš dalies keičiamos Įgyvendinimo reglamento (ES) Nr. 282/2011 nuostatos dėl prekių tiekimo ar paslaugų teikimo naudojant elektronines sąsajas ir specialių schemų, skirtų apmokestinamiesiems asmenims, teikiantiems paslaugas neapmokestinamiesiems asmenims, vykdantiems nuotolinę prekybą prekėmis ir tam tikromis šalies viduje teikiamomis prekėmis
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Tarybos direktyvos 2006/112/EB
                  1
                (toliau – PVM direktyva) 397 straipsnyje numatyta, kad „Taryba, remdamasi Komisijos pasiūlymu, vieningai patvirtina šiai direktyvai įgyvendinti būtinas priemones“. 
            
            
               Atsižvelgiant į tai, Tarybos reglamente (ES) Nr. 282/2011
                  2
                (toliau – PVM įgyvendinimo reglamentas) numatytos privalomos tam tikrų PVM direktyvos nuostatų taikymo taisyklės. Visų pirma šio reglamento XI skyriaus 2 skirsnyje nustatomos išsamios nuostatos dėl specialių schemų neįsisteigusiems apmokestinamiesiems asmenims, teikiantiems telekomunikacijų, transliavimo ar elektronines paslaugas neapmokestinamiesiems asmenims, kaip apibrėžta PVM direktyvos 358–369k straipsniuose (vieno langelio principu grindžiama minisistema), taikymo. Pagal vieno langelio principu grindžiamą minisistemą tokių paslaugų teikėjams leidžiama naudotis interneto portalu valstybėje narėje, kurioje jie yra užsiregistravę PVM, kurį jie turi mokėti kitose valstybėse narėse, tikslu. 
            
            
               2017 m. gruodžio 5 d. Taryba priėmė Direktyvą (ES) 2017/2455
                  3
                (toliau – E. prekybos PVM direktyva), kuria iš dalies keičiama PVM direktyva, kuria, inter alia:
            
            
               –išplečiama vieno langelio principu grindžiamos minisistemos taikymo sritis, į kurią įtraukiamos visos paslaugų rūšys, be kita ko, Bendrijos vidaus nuotolinė prekyba prekėmis ir nuotolinė prekyba prekėmis, importuojamomis iš trečiųjų teritorijų ar trečiųjų šalių, todėl vieno langelio principu grindžiama minisistema tampa vieno langelio principu grindžiama sistema;
            
            
               –įtraukiamos specialios nuostatos, taikomos apmokestinamiesiems asmenims, kurie sudaro sąlygas kitiems apmokestinamiesiems asmenims naudojant elektroninę sąsają, pavyzdžiui, prekyvietę, platformą, portalą ar panašias priemones, tiekti tam tikras prekes ar teikti tam tikras paslaugas.
            
            
               Šio pasiūlymo tikslas – nustatyti išsamias įgyvendinimo taisykles, kuriomis būtų pagrįsti šie nuo 2021 m. sausio 1 d. taikysimi PVM direktyvos pakeitimai. Šiuo tikslu iš dalies keičiamas PVM įgyvendinimo reglamentas.
            
            
               •Suderinamumas su toje pačioje politikos srityje galiojančiomis nuostatomis
            
            
               Šiame pasiūlyme nustatomos išsamios nuostatos, reikalingos siekiant įgyvendinti E. prekybos PVM direktyvą, kuri yra PVM veiksmų plano
                  4
                dalis.
            
            
               •Suderinamumas su kitomis Sąjungos politikos sritimis
            
            
               
                  Be PVM veiksmų plano, E. prekybos PVM direktyva laikoma viena iš pagrindinių iniciatyvų įgyvendinant bendrosios skaitmeninės rinkos strategiją
                     5
                  , taip pat bendrosios rinkos strategiją
                     6
                   ir e. valdžios veiksmų planą
                     7
                  .
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Šis pasiūlymas grindžiamas PVM direktyvos 397 straipsniu. Šiame straipsnyje numatyta, kad Taryba, remdamasi Komisijos pasiūlymu, vieningai patvirtina šiai direktyvai įgyvendinti būtinas priemones.
               
            
            
               •Subsidiarumo principas (neišimtinės kompetencijos atveju) 
            
            
               
                  Pasiūlymu iš dalies keičiamos išsamios nuostatos, reikalingos siekiant užtikrinti tinkamą vieno langelio principu grindžiamos minisistemos, numatytos PVM įgyvendinimo reglamente, veikimą po jos taikymo srities išplėtimo. Vieno langelio principu grindžiamos sistemos veikimas grindžiamas visoje ES veikiančia IT sistema, suteikiančia galimybę valstybėms narėms elektroniniu būdu keistis informacija apie PVM mokėtojų registraciją ir PVM deklaracijas, kuri turi būti pagrįsta suderintomis išsamiomis teisinėmis nuostatomis. Be to, juo įgyvendinamos į E. prekybos PVM direktyvą įtrauktos nuostatos, susijusios su apmokestinamaisiais asmenimis, sudarančiais sąlygas tiekti prekes ar teikti paslaugas naudojant elektroninę sąsają, pavyzdžiui, prekyvietę, platformą, portalą ar panašias priemones. Šios nuostatos turi būti suderintai taikomos visose valstybėse narėse, kad nebūtų sudaryta spragų, dėl kurių būtų prarandamos pajamos. 
               
               
                  Todėl pasiūlymas atitinka subsidiarumo principą.
               
            
         
         
            
               •Proporcingumo principas
            
            
               
                  Šis pasiūlymas būtinas siekiant suderinti PVM įgyvendinimo reglamentą su PVM direktyvos, iš dalies pakeistos E. prekybos PVM direktyva, nuostatomis. Pasiūlymas atitinka proporcingumo principą, t. y. juo neviršijama tai, kas būtina E. prekybos PVM direktyvoje nustatytiems tikslams pasiekti.
               
            
            
               •Priemonės pasirinkimas
            
            
               
                  Pasiūlymu iš dalies keičiamas Tarybos įgyvendinimo reglamentas (ES) Nr. 282/2011, kuriuo nustatomos PVM direktyvos įgyvendinimo priemonės.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Poveikio vertinimas, pridedamas prie Komisijos pasiūlymo, po kurio priimta E. prekybos PVM direktyva, apėmė vieno langelio principu grindžiamos minisistemos vertinimą, kuriame, be kita ko, buvo nustatyti keli trūkumai, kaip antai apmokestinamųjų asmenų patiriami sunkumai, susiję su PVM deklaracijų taisymais. E. prekybos PVM direktyvoje šie trūkumai buvo pašalinti, tačiau PVM įgyvendinimo reglamente turi būti nustatytos išsamios įgyvendinimo nuostatos.
               
            
            
               •Konsultacijos su suinteresuotosiomis šalimis
            
            
               
                  Komisija surengė kelis konsultacijų raundus su valstybių narių institucijų atstovais, tiek iš mokesčių, tiek iš muitinių administracijos, grupėje dėl PVM ateities. Ji taip pat susitiko su suinteresuotosiomis įmonėmis PVM ekspertų grupėje ir tiksliniuose posėdžiuose su elektroninių sąsajų ir pašto operatoriais. Galiausiai, 2018 m. kovo mėn. Maltoje įvyko šiai temai skirtas praktinis seminaras „Fiscalis 2020“, kuriame mokesčių institucijų ir muitinių, taip pat atitinkamų verslo sektorių atstovai kartu aptarė su E. prekybos PVM direktyvos įgyvendinimu susijusius klausimus. 
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Siūlomos priemonės yra išimtinai techninio pobūdžio ir jomis tik pradedamos taikyti Tarybos priimtos nuostatos. Todėl poveikio vertinimo nereikia.
               
            
            
               •Reglamentavimo tinkamumas ir supaprastinimas
            
            
               
                  Šiuo pasiūlymu įgyvendinama E. prekybos PVM direktyva, kuria išplečiama vieno langelio principu grindžiamos minisistemos taikymo sritis įtraukiant visų tarpvalstybinių verslo vartotojui teikiamų paslaugų teikimą, taip pat nuotolinę prekybą prekėmis (tiek ES viduje, tiek iš trečiųjų šalių ar teritorijų į ES). Vieno langelio principu grindžiama sistema labai supaprastina atitinkamų paslaugų teikėjų ir prekių tiekėjų darbą, nes suteikia galimybę deklaruoti ir mokėti PVM už visas kitose valstybėse narėse klientams suteiktas paslaugas ir prekes vienoje valstybėje narėje. Tai ypač svarbu MVĮ, kurių išlaidos, patiriamos laikantis PVM įsipareigojimų, yra santykinai reikšmingesnės nei didesnių bendrovių.
               
            
            
               4.POVEIKIS BIUDŽETUI
            
            
               
                  Šis pasiūlymas neturi poveikio biudžetui.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Įgyvendinimą prižiūrės Administracinio bendradarbiavimo nuolatinis komitetas, kuriam padės IT pakomitetis – Informacinių technologijų nuolatinis komitetas.
               
            
         
         
            
               •Išsamus konkrečių pasiūlymo nuostatų paaiškinimas
            
            
               
                  1.
                        Netiesioginis tiekėjo dalyvavimas siunčiant ar gabenant prekes
               
               
                  PVM direktyvos, iš dalies pakeistos E. prekybos PVM direktyva, 14 straipsnio 4 dalyje apibrėžiama „Bendrijos vidaus nuotolinė prekyba prekėmis“ ir „prekyba prekėmis, kurios importuojamos iš trečiųjų teritorijų ar trečiųjų šalių“. Šios apibrėžtys taip pat apima prekių, kurias siunčiant ar gabenant klientui tiekėjas dalyvauja netiesiogiai, tiekimą. Siekiant užtikrinti tinkamą ir vienodą šių apibrėžčių taikymą, reikia apibrėžti sąvokos „netiesiogiai“ reikšmę. Kol kas ši sąvoka paaiškinta tik PVM komiteto gairėse. Pasiūlymu šių gairių tekstas įtraukiamas į PVM įgyvendinimo reglamentą siekiant užtikrinti didesnį teisinį tikrumą tiek ekonominės veiklos vykdytojams, tiek mokesčių administratoriams (1 straipsnio 1 punkto b papunktis, kuriuo į Reglamentą įtraukiamas naujas 5a straipsnis).
               
               
                  2.
                        Nuostatos, susijusios su elektroninėmis sąsajomis
               
               
                  PVM direktyvos, iš dalies pakeistos E. prekybos PVM direktyva, 14a ir 242a straipsniuose įtrauktos specialios nuostatos dėl elektroninių sąsajų, pavyzdžiui, prekyviečių, platformų ar portalų ar panašių priemonių, sudarančių sąlygas kitiems apmokestinamiesiems asmenims tiekti prekes ir teikti paslaugas. Į Tarybos protokolą priimant E. prekybos PVM direktyvą įtrauktuose pareiškimuose Taryba ragino Komisiją pasiūlyti reikiamas šių nuostatų taikymo įgyvendinimo taisykles atsižvelgiant į šiuos aspektus: 
               
            
            
               –nustatytą situaciją, kai laikoma, kad apmokestinamasis asmuo sudaro sąlygas tiekti prekes ar teikti paslaugas naudojant elektroninę sąsają (tai siūloma 1 straipsnio 1 punkto b papunktyje, kuriuo į Reglamentą įtraukiamas naujas 5b straipsnis, ir 4 punkte, kuriuo į Reglamentą įtraukiamas naujas 54b straipsnis);
            
            
               –konkrečias nuostatas dėl sąlygų, kuriomis nustatoma, kada apmokėjimas yra priimtas, kad būtų galima nustatyti, kuriuo mokestiniu laikotarpiu turėtų būti deklaruojamas apmokestinamojo asmens, sudarančio sąlygas tiekti prekes Bendrijoje naudojant elektroninę sąsają, ar bet kurio apmokestinamojo asmens, naudojančio specialią nuotolinės prekybos prekėmis, kurios importuojamos iš trečiųjų teritorijų ar trečiųjų šalių, schemą, tiekiamos prekės ar teikiamos paslaugos (tai nurodyta 1 straipsnio 3 punkte, kuriuo į Reglamentą įtraukiamas naujas Va skyrius ir 41a straipsnis, ir 5 punkte, kuriuo į Reglamentą įtraukiamas naujas 61b straipsnis);
            
            
               –informacijos, kuri turi būti saugoma apmokestinamųjų asmenų, sudarančių sąlygas tiekti prekes ir teikti paslaugas Bendrijoje naudojant elektroninę sąsają, apskaitos dokumentuose, pobūdį. Turėtų būti atsižvelgta į tai, kokią informaciją gali gauti tokie apmokestinamieji asmenys, kokia informacija yra svarbi mokesčių administratoriams ir kokia informacija yra proporcinga nuostatos tikslui, taip pat į būtinybę laikytis Bendrojo duomenų apsaugos reglamento (ES) 2016/679 (žr. 1 straipsnio 4 punktą, kuriuo į Reglamentą įtraukiamas 1a skirsnis ir 54c straipsnis).
            
            
               
                  Po diskusijų su valstybių narių institucijomis ir įmonėmis 1 straipsnio 1 punkto b papunkčiu į PVM įgyvendinimo reglamentą įterpiamas naujas 5c straipsnis, kuriame nurodoma, kad:
               
            
            
               –kai naudojantis elektronine sąsaja gaunamos ir tiekiamos prekės, ji nelaikoma atsakinga už jokios PVM sumos, viršijančios PVM sumą, kuri deklaruota ir sumokėta už naudojantis elektronine sąsaja parduotas prekes, apmokėjimą. Ši nuostata būtina tam, kad valstybės narės galėtų atleisti elektronines sąsajas nuo papildomų PVM mokėjimų, kai elektroninė sąsaja remiasi prekes per elektroninę sąsają parduodančio tiekėjo pateikta informacija ir gali įrodyti, kad ji vykdė veiklą sąžiningai; 
            
            
               –bet kuris tiekėjas, kuris parduoda prekes naudodamasis elektronine sąsaja, laikomas apmokestinamuoju asmeniu, o jo klientas – neapmokestinamuoju asmeniu. Remiantis šia prielaida, sąsaja atleidžiama nuo prievolės įrodyti pardavėjo ir kliento statusą.
            
            
               
                  3.
                        Nuostatos, susijusios su vieno langelio principu grindžiamo sistemos taikymo srities išplėtimu (1 straipsnio 5 punktas, kuriuo keičiamas PVM įgyvendinimo reglamento XI skyriaus 2 skirsnis)
               
               
                  Dauguma šių nuostatų atnaujinamas PVM įgyvendinimo reglamento XI skyriaus 2 skirsnis, kuriame nustatomos įgyvendinimo nuostatos, būtinos siekiant užtikrinti tinkamą vieno langelio principu grindžiamos minisistemos veikimą po jos taikymo srities išplėtimo.
               
               
                  Be to, po konsultacijų su suinteresuotosiomis šalimis pasiūlyti keli pakeitimai, kuriais siekiama ne vien suderinti šias nuostatas su vieno langelio principu grindžiamos minisistemos taikymo srities išplėtimu. Šie pakeitimai susiję su tokiais klausimais:
               
            
            
               (a)PVM direktyvos, iš dalies pakeistos E. prekybos PVM direktyva, 369q straipsnyje nustatyta, kad registravimosi valstybė narė suteikia identifikacinį kodą apmokestinamojo asmens, kuris naudojasi vieno langelio principu grindžiama sistema nuotolinei prekybai prekėmis, kurios importuojamos iš trečiųjų teritorijų ar trečiųjų šalių, vardu veikiančiam tarpininkui. Į PVM įgyvendinimo reglamento 57e straipsnį įtraukiama antra pastraipa, kurioje paaiškinama, kad šis identifikacinis kodas yra leidimas veikti kaip tarpininkui ir negali būti naudojamas tarpininko deklaruojant apmokestinamiesiems sandoriams taikomą PVM.
            
            
               (b)PVM įgyvendinimo reglamento 57g straipsnyje numatyta, kad tais atvejais, kai apmokestinamasis asmuo savanoriškai nutraukia naudojimąsi vieno langelio principu grindžiama minisistema, neatsižvelgiant į tai, ar jis toliau tiekia prekes ir teikia paslaugas, kurios gali būti tinkamos prekiauti naudojantis šia sistema, jis pašalinamas iš vieno langelio principu grindžiamos minisistemos bet kurioje valstybėje narėje dviem kalendoriniams ketvirčiams. Ši nuostata panaikinama, nes valstybės narės mano, kad ji nėra naudinga ir gali sudaryti papildomą naštą atitinkamiems apmokestinamiesiems asmenims.
            
            
               (c)E. prekybos PVM direktyva suteikia galimybę per trejus metus pataisyti ankstesnes vieno langelio principu grindžiamoje sistemoje pateiktas PVM deklaracijas vėliau pateikiamoje deklaracijoje, o ne iš naujo teikti mokestinio laikotarpio, su kuriuo susiję taisymai, deklaraciją, kaip tai turi būti daroma vieno langelio principu grindžiamos minisistemos atveju. Tačiau E. prekybos PVM direktyvoje nenurodyta, kaip nuo 2021 m. turi būti atliekami deklaracijų taisymai, susiję su mokestiniais laikotarpiais iki 2021 m. sausio 1 d. Siekiant sumažinti informacinių technologijų įtaką pereinant nuo vienos sistemos prie kitos, geriau išlaikyti dabartinę sistemą, kad būtų galima atlikti taisymus vieno langelio principu grindžiamoje minisistemoje teikiamose PVM deklaracijose, susijusiose su mokestiniais laikotarpiais nuo 2017 m. ketvirto ketvirčio iki 2020 m. ketvirto ketvirčio. Pasiūlymu atitinkamai iš dalies keičiamas PVM įgyvendinimo reglamento 61 straipsnis.
            
            
               (d)Pagal vieno langelio principu grindžiamą sistemą ankstesnių PVM deklaracijų taisymai turės būti atliekami vėlesnėje deklaracijoje. Kai pateikiama galutinė PVM deklaracija, apmokestinamasis asmuo, kuris pagal PVM įgyvendinimo reglamento 61a straipsnį yra pašalintas iš vieno langelio principu grindžiamos sistemos, nebegalės pateikti vėlesnių PVM deklaracijų. Todėl pasiūlyme numatyta, kad visi galutinės deklaracijos ir ankstesnių deklaracijų pataisymai, atsiradę po to, kai pateikiama galutinė deklaracija, pateikiami tiesiogiai atitinkamos vartojimo valstybės narės mokesčių institucijoms.
            
            
               (e)Apskaitos dokumentuose, kuriuos turi turėti apmokestinamasis asmuo, besinaudojantis vieno langelio principu grindžiama minisistema, šiuo metu pateikiamas kliento vardas ir pavardė ar pavadinimas, jeigu jis apmokestinamajam asmeniui žinomas. Kadangi ši informacija turi būti saugoma, tik jeigu ji yra, ji nereikalinga norint nustatyti valstybę narę, kurioje tiekiamos prekės ar teikiamos paslaugos yra apmokestinamos, ir gali sukelti su duomenų apsauga susijusių problemų, ji nebeįtraukiama į apskaitos dokumentus, kuriuos turi turėti vieno langelio principu grindžiama sistema besinaudojantys apmokestinamieji asmenys, nurodyti PVM įgyvendinimo reglamento 63c straipsnyje. Į 63c straipsnį įtraukta papildoma informacija, susijusi su prekių grąžinimu, ir siuntų ar operacijų numeriai, siekiant palengvinti tų operacijų kontrolę.
            
            
               4.
                     Kitos nuostatos
            
         
         
            
               
                  E. prekybos PVM direktyva (1 straipsnio 2 punktu) išbraukus PVM direktyvos 34 straipsnį, išbraukiamas 14 straipsnis.
               
               
                  2 straipsnyje nustatyta, kad šios priemonės turi būti taikomos nuo 2021 m. sausio 1 d., t. y. nuo atitinkamų E. prekybos PVM direktyvos nuostatų, kurios įgyvendinamos šiuo pasiūlymu, taikymo datos. Be to, jame numatoma galimybė apmokestinamiesiems asmenims nuo 2020 m. spalio 1 d. registruotis vieno langelio principu grindžiamoje sistemoje, kad nuo 2021 m. sausio 1 d. galėtų ja naudotis.
               
            
            
               2018/0416 (NLE)
            
            
               Pasiūlymas
            
            
               TARYBOS ĮGYVENDINIMO REGLAMENTAS
            
            
               kuriuo iš dalies keičiamos Įgyvendinimo reglamento (ES) Nr. 282/2011 nuostatos dėl prekių tiekimo ar paslaugų teikimo naudojant elektronines sąsajas ir specialių schemų, skirtų apmokestinamiesiems asmenims, teikiantiems paslaugas neapmokestinamiesiems asmenims, vykdantiems nuotolinę prekybą prekėmis ir tam tikromis šalies viduje teikiamomis prekėmis
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  8
               , ypač į jos 397 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos direktyva 2006/112/EB
                  9
                buvo iš dalies pakeista Tarybos direktyva (ES) 2017/2455
                  10
               , kuria inter alia išplėsta specialių schemų, skirtų neįsisteigusiems apmokestinamiesiems asmenims, teikiantiems telekomunikacijų, transliavimo ar elektronines paslaugas neapmokestinamiesiems asmenims, įtraukiant visas paslaugų rūšis, taip pat Bendrijos vidaus nuotolinę prekybą prekėmis ir nuotolinę prekybą prekėmis, kurios importuojamos iš trečiųjų teritorijų ar trečiųjų šalių, taikymo sritis. Direktyvoje (ES) 2017/2455 taip pat nustatytos tam tikros nuostatos, taikomos apmokestinamiesiems asmenims, sudarantiems sąlygas kitiems apmokestinamiesiems asmenims tiekti prekes ar teikti paslaugas naudojant elektroninę sąsają, pavyzdžiui, prekyvietę, platformą, portalą ar panašias priemones; 
            
            
               (2)išplėtus Tarybos įgyvendinimo reglamente (ES) Nr. 282/2011
                  11
                nustatytų specialių schemų taikymo išsamių nuostatų taikymo sritį tos nuostatos turėtų būti atnaujintos;
            
            
               (3)Direktyvoje 2006/112/EB pateiktos „Bendrijos vidaus nuotolinės prekybos prekėmis“ ir „prekybos prekėmis, kurios importuojamos iš trečiųjų teritorijų ar trečiųjų šalių“ apibrėžtys taip pat apima prekių, kurias siunčiant ar gabenant klientui tiekėjas dalyvauja netiesiogiai, tiekimą. Todėl siekiant užtikrinti tinkamą ir vienodą tų apibrėžčių taikymą visose valstybėse narėse ir didesnį teisinį tikrumą tiek ekonominės veiklos vykdytojams, tiek mokesčių administratoriams, būtina paaiškinti ir apibrėžti sąvokos „netiesiogiai“ reikšmę šiame kontekste; 
            
            
               (4)be to, siekiant užtikrinti vienodą nuostatų, susijusių su apmokestinamaisiais asmenimis, sudarančiais sąlygas tiekti prekes ir teikti paslaugas Bendrijoje, ir padidinti teisinį tikrumą apmokestinamiesiems asmenims, kuriems taikomos pridėtinės vertės mokesčio (PVM) taisyklės, ir mokesčių institucijoms, užtikrinančioms tų taisyklių laikymąsi, būtina išsamiau apibrėžti sąvokos „sudaro sąlygas“ reikšmę tais atvejais, kai nelaikoma, kad apmokestinamasis asmuo sudaro sąlygas tiekti prekes ar teikti paslaugas naudojant elektroninę sąsają; 
            
            
               (5)siekiant užtikrinti vienodą PVM taisyklių taikymą būtina aiškiai nustatyti momentą, kada kliento atliktas mokėjimas gali būti laikomas priimtu, kad būtų galima nustatyti, kuriuo mokestiniu laikotarpiu turi būti deklaruojamos apmokestinamojo asmens, sudarančio sąlygas tiekti prekes Bendrijoje naudojant elektroninę sąsają, ar bet kokio apmokestinamojo asmens, naudojančio specialią nuotolinės prekybos prekėmis, kurios importuojamos iš trečiųjų teritorijų ar trečiųjų šalių, schemą, tiekiamos prekės ar teikiamos paslaugos; 
            
            
               (6)būtina nustatyti, kokio pobūdžio informacija turi būti saugoma apmokestinamųjų asmenų, sudarančių sąlygas tiekti prekes ir teikti paslaugas Bendrijoje naudojant elektroninę sąsają, apskaitos dokumentuose. Reikėtų atsižvelgti į informacijos, kurią gali gauti tokie apmokestinamieji asmenys, pobūdį, jos svarbą mokesčių administratoriams ir reikalavimą, kad tokia apskaita turėtų būti proporcinga, kad atitiktų Europos Parlamento ir Tarybos reglamente (ES) 2016/679
                  12
                nustatytas teises ir įpareigojimus;
            
            
               (7)laikoma, kad apmokestinamasis asmuo, kuris naudodamas elektroninę sąsają sudaro sąlygas tiekti tam tikras prekes Bendrijoje, pats gauna ir tiekia tas prekes ir jam tenka prievolė sumokėti PVM už jas. Svarbu atsižvelgti į tai, kad toks apmokestinamasis asmuo gali būti priklausomas nuo tiekėjų, prekiaujančių prekėmis per tą elektroninę sąsają, pateiktos informacijos tikslumo, kad galėtų teisingai deklaruoti ir sumokėti mokėtiną PVM. Todėl tikslinga nustatyti, kad toks apmokestinamasis asmuo neturi būti laikomas atsakingu už jokią PVM sumą, viršijančią PVM sumą, kurią jis deklaravo ir sumokėjo už tas prekes, jeigu gauta informacija yra klaidinga ir jis gali įrodyti, kad jis to nežinojo ir pagrįstai negalėjo to žinoti. Tai turėtų suteikti valstybėms narėms galimybę atleisti tuos apmokestinamuosius asmenis nuo papildomos atsakomybės už PVM, jeigu jie vykdė veiklą sąžiningai; 
            
            
               (8)siekiant sumažinti apmokestinamųjų asmenų, kurie naudodami elektroninę sąsają sudaro sąlygas tiekti tam tikras prekes Bendrijoje, tikslinga atleisti juos nuo prievolės įrodyti pardavėjo ir kliento statusą. Todėl turėtų būti nustatytos tam tikros galimos atmesti prielaidos, kad tiekėjai, prekiaujantys prekėmis per elektroninę sąsają, laikomi apmokestinamaisiais asmenimis, o jų klientai – neapmokestinamaisiais asmenimis; 
            
            
               (9)siekiant išvengti abejonių būtina aiškiai nurodyti, kad apmokestinamojo asmens, kuris naudoja importo schemą, vardu veikiančiam tarpininkui suteiktas identifikacinis kodas yra leidimas, suteikiantis jam galimybę veikti kaip tarpininkui, ir negali būti tarpininko naudojamas deklaruojant PVM už jo paties sudarytus apmokestinamuosius sandorius;
            
         
         
            
               (10)valstybės narės mano, kad nuostata, pagal kurią apmokestinamajam asmeniui, savanoriškai nutraukusiam naudojimąsi specialia schema, dviejų kalendorinių ketvirčių laikotarpiu nebeleidžiama naudotis ta specialia schema, nėra naudinga ir gali sudaryti papildomą naštą atitinkamam apmokestinamajam asmeniui. Todėl ta nuostata turėtų būti panaikinta;
            
            
               (11)siekiant sumažinti informacinių technologijų įtaką keičiant ankstesnių PVM deklaracijų pataisymų pagal specialią schemą pateikimo tvarką, geriau nustatyti, kad PVM deklaracijų pataisymai, susiję su mokestiniu laikotarpiu iki datos, nuo kurios valstybės narės turi taikyti nacionalines priemones siekdamos laikytis Direktyvos (ES) 2017/2455 2 ir 3 straipsnių, turi būti daromi tikslinant tą deklaraciją. Be to, kadangi ankstesnių PVM deklaracijų pataisymai turės būti pateikiami vėlesnėje deklaracijoje už mokestinius laikotarpius nuo 2021 m. sausio 1 d., iš specialios schemos pašalinti apmokestinamieji asmenys nebegalės atlikti pataisymų vėlesnėje deklaracijoje. Todėl būtina nustatyti, kad tokie pataisymai turėtų būti pateikiami tiesiogiai atitinkamos vartojimo valstybės narės mokesčių institucijoms;
            
            
               (12)kadangi kliento vardas ir pavardė ar pavadinimas turi būti įrašytas specialia schema besinaudojančio apmokestinamojo asmens apskaitos dokumentuose tik tuo atveju, jeigu jis tam apmokestinamajam asmeniui yra žinomas, jis nereikalingas norint nustatyti valstybę narę, kurioje tiekiamos prekės ar teikiamos paslaugos yra apmokestinamos PVM, ir dėl to gali kilti su duomenų apsauga susijusių problemų, kliento vardo ir pavardės ar pavadinimo nebereikia įtraukti į apskaitos dokumentus, kuriuos turi turėti specialia schema besinaudojantys apmokestinamieji asmenys. Tačiau siekiant palengvinti prekių, kurioms taikoma speciali schema, tiekimo kontrolę, būtina informaciją apie prekių grąžinimus ir siuntų ar sandorių skaičius įtraukti į informaciją, kurią turi saugoti apmokestinamieji asmenys;
            
            
               (13)todėl Įgyvendinimo reglamentas (ES) Nr. 282/2011 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Įgyvendinimo reglamentas (ES) Nr. 282/2011 iš dalies keičiamas taip:
            
            
               1)IV skyrius iš dalies keičiamas taip:
            
            
               a)IV skyriaus antraštinė dalis pakeičiama taip:
            
            
               „APMOKESTINAMIEJI SANDORIAI
            
            
               (DIREKTYVOS 2006/112/EB IV ANTRAŠTINĖ DALIS)
            
            
               1 SKIRSNIS
            
            
               Prekių tiekimas
            
            
               (Direktyvos 2006/112/EB 14–19 straipsniai)“;
            
            
               b)Įterpiami šie 5a, 5b ir 5c straipsniai:
            
            
               „5a straipsnis
            
            
               Taikant Direktyvos 2006/112/EB 14 straipsnio 4 dalį laikoma, kad prekės yra siunčiamos ar gabenamos tiekėjo arba tiekėjo vardu, įskaitant atvejus, kai tiekėjas netiesiogiai dalyvauja siunčiant ar gabenant prekes, šiais atvejais:
            
            
               (a)kai tiekėjas subrangos sutartimi prekių siuntimą ar gabenimą paveda trečiajai šaliai, kuri pristato prekes klientui; 
            
            
               (b)kai prekių siuntimą ar gabenimą vykdo trečioji šalis, tačiau tiekėjas prisiima visą arba dalinę atsakomybę už prekių pristatymą klientui;
            
            
               (c)kai tiekėjas išrašo sąskaitas faktūras ir iš kliento gauna mokesčius už transporto išlaidas, o tada perduoda juos trečiajai šaliai, kuri organizuos prekių siuntimą ar gabenimą;
            
         
         
            
               (d)kai tiekėjas bet kokiomis priemonėmis skatina klientą naudotis trečiosios šalies teikiamomis pristatymo paslaugomis, padeda klientui užmegzti ryšius su ta trečiąja šalimi ar kitais būdais suteikia trečiajai šaliai informaciją, kurios reikia pristatant prekes klientui.
            
            
               Tačiau jeigu klientas gabena prekes pats arba organizuoja prekių pristatymą su trečiuoju asmeniu, o tiekėjas nei tiesiogiai, nei netiesiogiai nedalyvauja teikiant ar padedant organizuoti prekių siuntimo ar gabenimo paslaugas, nelaikoma, kad prekės buvo siunčiamos ar gabenamos tiekėjo ar tiekėjo vardu.
            
            
               5b straipsnis
            
            
               Taikant Direktyvos 2006/112/EB 14a straipsnį, terminas „sudaro sąlygas“ reiškia, kad naudojant elektroninę sąsają klientui suteikiama galimybė užmegzti ryšį su tiekėju, prekiaujančiu prekėmis per elektroninę sąsają, ir taip per tą sąsają tam klientui tiekiamos prekės. 
            
            
               Tačiau apmokestinamasis asmuo nesudaro sąlygų tiekti prekių, jeigu laikomasi šių sąlygų: 
            
            
               (a)jis nei tiesiogiai, nei netiesiogiai nenustato bendrųjų sąlygų, pagal kurias tiekiamos prekės;
            
            
               (b)jis nei tiesiogiai, nei netiesiogiai nedalyvauja nustatant kliento mokamą mokestį;
            
            
               (c)jis nei tiesiogiai, nei netiesiogiai nedalyvauja užsakant ar pristatant prekes;
            
            
               Be to, Direktyvos 2006/112/EB 14a straipsnis netaikomas apmokestinamajam asmeniui, kuris tik teikia bet kurią iš šių paslaugų:
            
            
               (a)tvarko mokėjimus už prekių tiekimą; 
            
            
               (b)įtraukia prekes į sąrašus ar jas reklamuoja;
            
            
               (c)nukreipia ar perkelia klientus į kitas elektronines sąsajas, kuriose siūlomos parduoti prekės, bet toliau nedalyvauja jas tiekiant.
            
            
               5c straipsnis
            
            
               1.
                     Taikant Direktyvos 2006/112/EB 14a straipsnį, apmokestinamasis asmuo, kuris pats gauna ir tiekia prekes, nelaikomas atsakingu už PVM, viršijančio PVM, kurį jis deklaravo ir sumokėjo už tas prekes, mokėjimą, jeigu tenkinamos šios sąlygos:
            
            
               a)apmokestinamasis asmuo remiasi tiekėjų, prekiaujančių prekėmis per elektroninę sąsają, arba kitų trečiųjų šalių pateikta informacija, kad teisingai deklaruotų ir sumokėtų už tas prekes mokėtiną PVM; 
            
            
               b)apmokestinamojo asmens gauta informacija yra klaidinga;
            
            
               c)apmokestinamasis asmuo gali įrodyti, kad jis pagrįstai negalėjo žinoti, kad ši informacija buvo klaidinga. 
            
            
               2.
                     Taikant Direktyvos 2006/112/EB 14a straipsnį laikoma, kad: 
            
            
               a)asmuo, prekiaujantis prekėmis per elektroninę sąsają, yra apmokestinamasis asmuo; 
            
            
               b)asmuo, perkantis tas prekes, yra neapmokestinamasis asmuo.
            
         
         
            
               Tačiau apmokestinamasis asmuo, kuris pats gauna ir tiekia prekes, gali paneigti prielaidą, nurodytą pirmoje pastraipoje, jeigu jis turi priešingos informacijos.“;
            
            
               c)prieš 6 straipsnį įterpiama ši antraštė:
            
            
               „2 SKIRSNIS
            
            
               Paslaugų teikimas
            
            
               (Direktyvos 2006/112/EB 24–29 straipsniai)“;
            
            
               2)14 straipsnis išbrauktas;
            
            
               3)Įterpiamas šis Va skyrius:
            
            
               „Va SKYRIUS
            
            
               APMOKESTINIMO MOMENTAS IR PRIEVOLĖ APSKAIČIUOTI PVM
            
            
               (DIREKTYVOS 2006/112/EB VI ANTRAŠTINĖ DALIS)
            
            
               41a straipsnis
            
            
               Taikant Direktyvos 2006/112/EB 66a straipsnį, momentas, kai mokėjimas yra priimtas, yra momentas, kai iš kliento prekes per elektroninę sąsają parduodantis tiekėjas gauna arba jo vardu yra gaunamas mokėjimo patvirtinimas, pranešimas dėl leidimo atlikti mokėjimą ar dėl įsipareigojimo apmokėti, neatsižvelgiant į tai, kada faktiškai atliekamas mokėjimas.“;
            
            
               4)X skyriuje įterpiamas 1a skirsnis:
            
            
               „1a SKIRSNIS
            
            
               Apskaita
            
            
               (Direktyvos 2006/112/EB 241–249 straipsniai)
            
            
               54b straipsnis
            
            
               1.
                     Taikant Direktyvos 2006/112/EB 242a straipsnį, terminas „sudaro sąlygas“ reiškia, kad naudojant elektroninę sąsają klientui suteikiama galimybė užmegzti ryšį su tiekėju, prekiaujančiu prekėmis ar teikiančiu paslaugas per elektroninę sąsają, ir taip per tą sąsają tam klientui tiekiamos prekės ar teikiamos paslaugos.
            
            
               Tačiau terminas „sudaro sąlygas“ neapima prekių tiekimo ar paslaugų teikimo, jeigu laikomasi šių sąlygų: 
            
            
               a)apmokestinamasis asmuo nei tiesiogiai, nei netiesiogiai nenustato bendrųjų sąlygų, pagal kurias tiekiamos prekės ar teikiamos paslaugos;
            
         
         
            
               b)apmokestinamasis asmuo nei tiesiogiai, nei netiesiogiai nedalyvauja nustatant kliento mokamą mokestį;
            
            
               c)apmokestinamasis asmuo nei tiesiogiai, nei netiesiogiai nedalyvauja užsakant ar pristatant prekes;
            
            
               d)apmokestinamasis asmuo nei tiesiogiai, nei netiesiogiai nedalyvauja teikiant paslaugas; 
            
            
               2.
                     Taikant Direktyvos 2006/112/EB 242a straipsnį terminas „sudaro sąlygas“ neapima atvejų, kai apmokestinamasis asmuo tik teikia bet kurią iš šių paslaugų:
            
            
               a)tvarko mokėjimus už prekių tiekimą ar paslaugų teikimą; 
            
            
               b)įtraukia prekes ar paslaugas į sąrašus ar jas reklamuoja;
            
            
               c)nukreipia ar perkelia klientus į kitas elektronines sąsajas, kuriose siūlomos prekės ar paslaugos, bet toliau nedalyvauja jas tiekiant ar teikiant.
            
            
               54c straipsnis
            
            
               1.
                     Kai laikoma, kad Direktyvos 2006/112/EB 242a straipsnyje nurodytas apmokestinamasis asmuo pats gavo ir teikė prekes pagal Direktyvos 2006/112/EB 14a straipsnį, arba kai laikoma, kad dalyvaudamas teikiant elektroninėmis priemonėmis teikiamas paslaugas jis veikia savo vardu pagal šio reglamento 9a straipsnį, jis saugo šiuos su tiekiamomis prekėmis ir teikiamomis paslaugomis susijusius apskaitos dokumentus:
            
            
               (a)šio reglamento 63c straipsnyje nurodytus apskaitos dokumentus, jeigu apmokestinamasis asmuo pasirinko taikyti vieną iš specialių schemų, numatytų Direktyvos 2006/112/EB XII antraštinės dalies 6 skyriuje;
            
            
               (b)Direktyvos 2006/112/EB 242 straipsnyje nurodytus apskaitos dokumentus, jeigu apmokestinamasis asmuo pasirinko taikyti bet kurią iš specialių schemų, numatytų Direktyvos 2006/112/EB XII antraštinės dalies 6 skyriuje;
            
            
               2.
                     Direktyvos 2006/112/EB 242a straipsnyje nurodytas apmokestinamasis asmuo saugo šią su kitomis tiekiamomis prekėmis ar teikiamomis paslaugomis, nei nurodyta 1 dalyje, susijusią informaciją: 
            
            
               (a)tiekėjo, kurio prekių tiekimui ar paslaugų teikimui sudaromos sąlygos naudojant elektroninę sąsają, vardą ir pavardę arba pavadinimą, adresą ir, jeigu yra:
            
            
               i)tiekėjo elektroninio pašto ar interneto svetainės adresą; 
            
            
               ii)tiekėjo PVM mokėtojo kodą ar nacionalinį mokesčių mokėtojo numerį; 
            
            
               iii)tiekėjo banko sąskaitos numerį ar virtualios sąskaitos numerį;
            
            
               (b)prekių aprašymą, jų vertę ir, jei žinoma, vietą, kurioje baigiamas prekių siuntimas arba gabenimas, taip pat pristatymo laiką; 
            
            
               (c)paslaugų aprašymą, jų vertę, ir, jei žinoma, informaciją, skirtą paslaugų teikimo vietai ir laikui nustatyti.“;
            
            
               5)XI skyriaus 2 skirsnis pakeičiamas taip: 
            
            
               „2 SKIRSNIS
            
         
         
            
               Specialios schemos, skirtos apmokestinamiesiems asmenims, teikiantiems paslaugas neapmokestinamiesiems asmenims, vykdantiems nuotolinę prekybą prekėmis ir tam tikromis šalies viduje teikiamomis prekėmis
            
            
               (Direktyvos 2006/112/EB 358–369x straipsniai)
            
            
               1 poskirsnis
            
            
               Terminų apibrėžtys
            
            
               57a straipsnis
            
            
               Šiame skirsnyje vartojamų terminų apibrėžtys: 
            
            
               1)Sąjungoje neįsisteigusiems apmokestinamiesiems asmenims skirta schema – Direktyvos 2006/112/EB XII antraštinės dalies 6 skyriaus 2 skirsnyje nustatyta speciali schema, taikoma Bendrijoje neįsisteigusių apmokestinamųjų asmenų teikiamoms paslaugoms; 
            
            
               2)Sąjungoje įsisteigusiems apmokestinamiesiems asmenims skirta schema – Direktyvos 2006/112/EB XII antraštinės dalies 6 skyriaus 3 skirsnyje nustatyta speciali schema, taikoma Bendrijos vidaus nuotolinei prekybai prekėmis, naudojant elektronines sąsajas valstybėje narėje tiekiamoms prekėms ir apmokestinamųjų asmenų, įsisteigusių Bendrijoje, bet ne vartojimo valstybėje narėje, teikiamoms paslaugoms; 
            
            
               3)importo schema – Direktyvos 2006/112/EB XII antraštinės dalies 6 skyriaus 4 skirsnyje numatyta speciali schema, taikoma nuotolinei prekybai prekėmis, kurios importuojamos iš trečiųjų teritorijų ar trečiųjų šalių;
            
            
               4)speciali schema – Sąjungoje neįsisteigusiems apmokestinamiesiems asmenims skirta schema, Sąjungoje įsisteigusiems apmokestinamiesiems asmenims skirta schema arba importo schema, priklausomai nuo konteksto; 
            
            
               5)apmokestinamasis asmuo – Direktyvos 2006/112/EB 359 straipsnyje nurodytas apmokestinamasis asmuo, kuriam leidžiama naudotis Sąjungoje neįsisteigusiems apmokestinamiesiems asmenims skirta schema, tos direktyvos 369b straipsnyje nurodytas apmokestinamasis asmuo, kuriam leidžiama naudotis Sąjungoje įsisteigusiems apmokestinamiesiems asmenims skirta schema, arba tos direktyvos 2006/112/EB 369m straipsnyje nurodytas apmokestinamasis asmuo, kuriam leidžiama naudotis importo schema;
            
            
               6)tarpininkas – Direktyvos 2006/112/EB 369l straipsnio 2 punkte apibrėžtas asmuo.
            
            
               2 poskirsnis
            
            
               Sąjungoje įsisteigusiems apmokestinamiesiems asmenims skirtos schemos taikymas
            
            
               57b straipsnis
            
            
               1.Jei apmokestinamasis asmuo, kuris naudojasi Sąjungoje įsisteigusiems apmokestinamiesiems asmenims skirta schema, yra įsteigęs savo verslą Bendrijoje, valstybė narė, kurioje įsteigtas verslas, yra registravimosi valstybė narė. 
            
            
               Jei apmokestinamasis asmuo, kuris naudojasi Sąjungoje įsisteigusiems apmokestinamiesiems asmenims skirta schema, yra įsteigęs savo verslą už Bendrijos ribų, tačiau turi daugiau nei vieną nuolatinį padalinį Bendrijoje, jis gali pasirinkti bet kurią valstybę narę, kurioje jis turi nuolatinį padalinį, kaip registravimosi valstybę narę pagal Direktyvos 2006/112/EB 369a straipsnio antrą pastraipą. 
            
            
               2.Jei apmokestinamasis asmuo, kuris nėra įsisteigęs Bendrijoje, prekiaudamas prekėmis naudojasi Sąjungoje įsisteigusiems apmokestinamiesiems asmenims skirta schema, valstybė narė, iš kurios siunčiamos ar gabenamos prekės, yra registravimosi valstybė narė. Jeigu yra daugiau nei viena valstybė narė, iš kurios siunčiamos ar gabenamos prekės, jis gali pasirinkti bet kurią valstybę narę, iš kurios siunčiamos ar gabenamos prekės, kaip registravimosi valstybę narę pagal Direktyvos 2006/112/EB 369a straipsnio antrą pastraipą.
            
            
               3 poskirsnis
            
            
               Sąjungoje įsisteigusiems apmokestinamiesiems asmenims skirtos schemos taikymo sritis
            
         
         
            
               57c straipsnis
            
            
               Sąjungoje įsisteigusiems apmokestinamiesiems asmenims skirta schema netaikoma paslaugoms, teikiamoms valstybėje narėje, kurioje apmokestinamasis asmuo yra įsteigęs savo verslą arba turi nuolatinį padalinį. Tų paslaugų teikimas deklaruojamas tos valstybės narės kompetentingoms mokesčių institucijoms PVM deklaracijoje, kaip numatyta pagal Direktyvos 2006/112/EB 250 straipsnį. 
            
            
               4 poskirsnis
            
            
               Registravimasis
            
            
               57d straipsnis
            
            
               1.Jei apmokestinamasis asmuo praneša registravimosi valstybei narei, kad jis ketina naudotis Sąjungoje neįsisteigusiems apmokestinamiesiems asmenims skirta schema arba Sąjungoje įsisteigusiems apmokestinamiesiems asmenims skirta schema, ta speciali schema taikoma nuo pirmos paskesnio kalendorinio ketvirčio dienos. 
            
            
               Vis dėlto, jei paslaugos ar prekės, kurioms taikoma Sąjungoje neįsisteigusiems apmokestinamiesiems asmenims skirta schema arba Sąjungoje įsisteigusiems apmokestinamiesiems asmenims skirta schema, pirmą kartą patiekiamos ar suteikiamos anksčiau nei nurodytą dieną, ta speciali schema taikoma nuo to pirmo prekių patiekimo ar paslaugų suteikimo dienos, su sąlyga, kad apmokestinamasis asmuo informuoja registravimosi valstybę narę apie savo veiklos, kuriai taikoma schema, pradžią ne vėliau kaip dešimtą kito mėnesio po to pirmojo prekių patiekimo ar paslaugų suteikimo mėnesio dieną.
            
            
               2.Jei apmokestinamasis asmuo ar jo vardu veikiantis tarpininkas praneša registravimosi valstybei narei, kad jis ketina naudotis importo schema, ta speciali schema taikoma nuo tos dienos, kai apmokestinamajam asmeniui ar tarpininkui suteiktas individualus PVM mokėtojo kodas, skirtas importo schemai, kaip nustatyta Direktyvos 2006/112/EB 369q straipsnio 1 ir 3 dalyse.
            
            
               57e straipsnis
            
            
               Registravimosi valstybė narė įregistruoja apmokestinamąjį asmenį, kuris naudojasi Sąjungoje įsisteigusiems apmokestinamiesiems asmenims skirta schema, suteikdama jam PVM mokėtojo kodą, kaip nurodyta Direktyvos 2006/112/EB 214 ir 215 straipsniuose. 
            
            
               Pagal Direktyvos 2006/112/EB 369q straipsnio 2 dalį tarpininkui suteiktas individualus identifikacinis numeris suteikia jam galimybę veikti kaip tarpininkui apmokestinamųjų asmenų, kurie naudojasi importo schema, vardu. Tačiau tarpininkas negali naudoti šio numerio deklaruodamas apmokestinamiesiems sandoriams taikomą PVM.
            
            
               57f straipsnis
            
            
               1.Jei apmokestinamasis asmuo, kuris naudojasi Sąjungoje įsisteigusiems apmokestinamiesiems asmenims skirta schema, nebeatitinka apibrėžties sąlygų, nustatytų Direktyvos 2006/112/EB 369a straipsnio pirmos pastraipos 2 punkte, valstybė narė, kurioje jis yra įregistruotas, nustoja būti registravimosi valstybė narė. 
            
            
               Tačiau jei tas apmokestinamasis asmuo tebeatitinka sąlygas, kurių reikia laikytis siekiant naudotis ta specialia schema, tam, kad galėtų toliau naudotis ta schema, nauja registravimosi valstybe nare jis nurodo valstybę narę, kurioje yra įsteigęs savo verslą, arba, jei nėra įsteigęs verslo Bendrijoje, – valstybę narę, kurioje turi nuolatinį padalinį. Jei apmokestinamasis asmuo, kuris tiekdamas prekes naudojasi Sąjungoje įsisteigusiems apmokestinamiesiems asmenims skirta schema, nėra įsisteigęs Bendrijoje, nauja registravimosi valstybe nare jis nurodo valstybę narę, iš kurios jis siunčia ar gabena prekes.
            
            
               Kai registravimosi valstybė narė pakeičiama pagal antrą pastraipą, tas pakeitimas taikomas nuo tos dienos, kurią apmokestinamasis asmuo nustoja turėti verslo vietą arba nuolatinį padalinį valstybėje narėje, kuri anksčiau buvo nurodyta registravimosi valstybe nare, arba nuo tos dienos, kurią tas apmokestinamasis asmuo nustoja siųsti ar gabenti prekes iš tos valstybės narės.
            
            
               2.Jei apmokestinamasis asmuo, kuris naudojasi importo schema, arba jo vardu veikiantis tarpininkas nebeatitinka Direktyvos 2006/112/EB 369l straipsnio antros pastraipos 3 punkto b–e papunkčiuose nustatytų sąlygų, valstybė narė, kurioje jis ar jo tarpininkas yra įregistruotas, nustoja būti registravimosi valstybė narė. 
            
            
               Jei tas apmokestinamasis asmuo ar jo tarpininkas tebeatitinka sąlygas, kurių reikia laikytis siekiant naudotis ta specialia schema, tam, kad galėtų toliau naudotis ta schema, nauja registravimosi valstybe nare jis nurodo valstybę narę, kurioje yra įsteigęs savo verslą, arba, jei nėra įsteigęs verslo Bendrijoje, – valstybę narę, kurioje turi nuolatinį padalinį.
            
            
               Kai registravimosi valstybė narė pakeičiama pagal antrą pastraipą, tas pakeitimas taikomas nuo tos dienos, kurią apmokestinamasis asmuo ar jo tarpininkas nustoja turėti verslo vietą arba nuolatinį padalinį valstybėje narėje, kuri anksčiau buvo nurodyta registravimosi valstybe nare.
            
            
               57g straipsnis
            
            
               1.Apmokestinamasis asmuo, kuris naudojasi Sąjungoje neįsisteigusiems apmokestinamiesiems asmenims skirta schema arba Sąjungoje įsisteigusiems apmokestinamiesiems asmenims skirta schema, gali nutraukti naudojimąsi tomis specialiomis schemomis, neatsižvelgiant į tai, ar jis toliau tiekia prekes ar teikia paslaugas, kurioms gali būti taikomos tos specialios schemos. Apmokestinamasis asmuo registravimosi valstybę narę informuoja likus ne mažiau nei 15 dienų iki kalendorinio ketvirčio, ankstesnio nei tas, kurį jis ketina nutraukti naudojimąsi schema, pabaigos. Nutraukimas įsigalioja pirmą paskesnio kalendorinio ketvirčio dieną. 
            
         
         
            
               PVM prievolės, susijusios su tiekiamomis prekėmis ar teikiamomis paslaugomis ir atsiradusios po naudojimosi nutraukimo įsigaliojimo dienos, įvykdomos tiesiogiai atitinkamos vartojimo valstybės narės mokesčių institucijoms. 
            
            
               2.Apmokestinamasis asmuo, kuris naudojasi importo schema, gali nutraukti naudojimąsi ta schema, neatsižvelgiant į tai, ar jis toliau vykdo nuotolinę prekybą prekėmis, kurios importuojamos iš trečiųjų teritorijų ar trečiųjų šalių. Apmokestinamasis asmuo arba jo vardu veikiantis tarpininkas informuoja registravimosi valstybę narę likus ne mažiau nei 15 dienų iki mėnesio, ankstesnio nei tas, kurį jis ketina nutraukti naudojimąsi schema, pabaigos. Naudojimosi nutraukimas įsigalioja kito mėnesio pirmą dieną ir nuo tos dienos apmokestinamasis asmuo nebegali naudotis ta schema tiekdamas prekes ar teikdamas paslaugas.
            
            
               5 poskirsnis
            
            
               Įpareigojimai teikti ataskaitas
            
            
               57h straipsnis
            
            
               1.Apmokestinamasis asmuo ar jo vardu veikiantis tarpininkas ne vėliau kaip kito mėnesio dešimtą dieną elektroninėmis priemonėmis praneša registravimosi valstybei narei apie: 
            
            
               (a)savo veiklos, kuriai taikoma speciali schema, nutraukimą, 
            
            
               (b)tokius savo veiklos, kuriai taikoma speciali schema, pasikeitimus, dėl kurių jis nebeatitinka sąlygų, kurios būtinos siekiant naudotis ta specialia schema;
            
            
               (c)bet kokius registravimosi valstybei narei anksčiau pateiktos informacijos pasikeitimus. 
            
            
               2.Kai registravimosi valstybė narė pakeičiama pagal 57f straipsnį, apmokestinamasis asmuo ar jo vardu veikiantis tarpininkas informuoja abi atitinkamas valstybes nares apie pakeitimą ne vėliau kaip dešimtą kito mėnesio po įsisteigimo vietos pakeitimo dieną. Jis naujajai registravimosi valstybei narei pateikia registracijos duomenis, kuriuos būtina pateikti, kai apmokestinamasis asmuo pirmą kartą naudojasi specialia schema.
            
            
               6 poskirsnis
            
            
               Pašalinimas iš schemos
            
            
               58 straipsnis
            
            
               1.Jei apmokestinamasis asmuo, kuris naudojasi viena iš specialių schemų, atitinka vieną ar kelis Direktyvos 2006/112/EB 369e straipsnyje nustatytus pašalinimo kriterijus arba 363 straipsnyje ar 369r 1 ir 3 dalyse nustatytus išbraukimo iš mokėtojų registro kriterijus, registravimosi valstybė narė pašalina tą apmokestinamąjį asmenį iš tos schemos. 
            
            
               Tik registravimosi valstybė narė gali pašalinti apmokestinamąjį asmenį iš vienos iš specialių schemų. 
            
            
               Savo sprendimą dėl pašalinimo ar išbraukimo iš schemos registravimosi valstybė narė grindžia bet kokia turima informacija, įskaitant bet kurios kitos valstybės narės suteiktą informaciją. 
            
            
               2.Pašalinimas iš Sąjungoje neįsisteigusiems apmokestinamiesiems asmenims skirtos schemos arba Sąjungoje įsisteigusiems apmokestinamiesiems asmenims skirtos schemos įsigalioja nuo pirmos kito kalendorinio ketvirčio po to, kai apmokestinamajam asmeniui elektroninėmis priemonėmis nusiunčiamas sprendimas dėl pašalinimo iš schemos, dienos. Tačiau kai iš schemos pašalinama dėl verslo ar nuolatinio padalinio vietos arba vietos, kurioje pradedamas prekių siuntimas ar gabenimas, pakeitimo, pašalinimas iš schemos įsigalioja nuo to pakeitimo dienos.
            
            
               3.Apmokestinamojo asmens pašalinimas iš importo schemos įsigalioja nuo pirmos kito mėnesio po to, kai apmokestinamajam asmeniui elektroninėmis priemonėmis nusiunčiamas sprendimas dėl pašalinimo iš schemos, dienos, išskyrus šiuos atvejus:
            
            
               (a)jei iš schemos pašalinama dėl verslo ar nuolatinio padalinio vietos pakeitimo, pašalinimas iš schemos įsigalioja nuo to pakeitimo dienos;
            
            
               (b)jei pašalinama dėl to, kad jis nuolat nesilaiko šios schemos taisyklių, pašalinimas iš schemos įsigalioja kitą dieną po dienos, kurią apmokestinamajam asmeniui elektroninėmis priemonėmis nusiunčiamas sprendimas dėl pašalinimo.
            
         
         
            
               4.Išskyrus b punkte numatytą atvejį, suteiktas individualus PVM mokėtojo kodas, skirtas naudojimuisi importo sistema, lieka galioti laikotarpį, kuris reikalingas importuoti prekes, pradėtas tiekti iki pašalinimo iš schemos datos, tačiau šis laikotarpis negali būti ilgesnis nei du mėnesiai nuo tos datos.
            
            
               5.Jei tarpininkas atitinka vieną ar daugiau Direktyvos 2006/112/EB 369r straipsnio 2 dalyje nustatytų pašalinimo kriterijų, registravimosi valstybė narė išbraukia tą tarpininką iš mokėtojų registro, o to tarpininko atstovaujamus apmokestinamuosius asmenis – iš importo schemos.
            
            
               Tik registravimosi valstybė narė gali išbraukti tarpininką iš mokėtojų registro. 
            
            
               Savo sprendimą dėl išbraukimo registravimosi valstybė narė grindžia bet kokia turima informacija, įskaitant bet kurios kitos valstybės narės suteiktą informaciją. 
            
            
               Tarpininko išbraukimas iš mokėtojų registro įsigalioja nuo pirmos kito mėnesio po to, kai tarpininkui ir jo atstovaujamam apmokestinamajam asmeniui elektroninėmis priemonėmis nusiunčiamas sprendimas dėl išbraukimo, dienos, išskyrus šiuos atvejus:
            
            
               (a)kai išbraukiama dėl verslo ar nuolatinio padalinio vietos pakeitimo, išbraukimas iš registro įsigalioja nuo to pakeitimo dienos;
            
            
               (b)jei tarpininkas išbraukiamas dėl to, kad jis nuolat nesilaiko importo schemos taisyklių, išbraukimas iš registro įsigalioja kitą dieną po dienos, kurią tarpininkui ir jo atstovaujamam apmokestinamajam asmeniui elektroninėmis priemonėmis nusiunčiamas sprendimas dėl pašalinimo.
            
            
               58a straipsnis
            
            
               Laikoma, kad apmokestinamasis asmuo, kuris naudojasi viena iš specialių schemų ir kuris dvejus metus jokioje vartojimo valstybėje narėje netiekė prekių ar neteikė paslaugų, kurioms taikoma ta schema, nutraukė apmokestinamą veiklą, kaip apibrėžta atitinkamai Direktyvos 2006/112/EB 363 straipsnio b punkte, 369e straipsnio b punkte, 369r straipsnio 1 dalies b punkte arba 369r straipsnio 3 dalies b punkte. Šis nutraukimas neužkerta kelio naudotis specialia schema jam vėl pradėjus vykdyti veiklą, kuriai taikoma bet kuri iš schemų.
            
            
               58b straipsnis
            
            
               1.Jei apmokestinamasis asmuo pašalinamas iš vienos iš specialių schemų dėl to, kad jis nuolat nesilaiko su ta schema susijusių taisyklių, tam apmokestinamajam asmeniui nebeleidžiama naudotis nė viena iš specialių schemų jokioje valstybėje narėje dvejus metus po mokestinio laikotarpio, kurį apmokestinamasis asmuo buvo pašalintas iš schemos. 
            
            
               Tačiau pirma pastraipa netaikoma importo schemai, jei tarpininkas, veikiantis apmokestinamojo asmens vardu, buvo pašalintas dėl to, kad jis nuolat nesilaikė taisyklių. 
            
            
               Jei tarpininkas išbraukiamas iš mokėtojų registro dėl to, kad jis nuolat nesilaikė importo schemos taisyklių, jam neleidžiama veikti kaip tarpininkui dvejus metus po to mėnesio, kurį jis buvo išbrauktas iš to registro.
            
            
               2.Apmokestinamasis asmuo ar tarpininkas laikomas nuolat nesilaikančiu su viena iš specialių schemų susijusių taisyklių, kaip apibrėžta Direktyvos 2006/112/EB 363 straipsnio d punkte, 369e straipsnio d punkte, 369r 1 dalies d punkte, 369r 2 dalies c punkte arba 369r straipsnio 3 dalies d punkte, bent šiais atvejais: 
            
            
               (a)jei registravimosi valstybė narė jam ar jo vardu veikiančiam tarpininkui pateikė priminimus pagal 60a straipsnį dėl trijų prieš tai einančių mokestinių laikotarpių ir PVM deklaracija nebuvo pateikta už kiekvieną iš tų mokestinių laikotarpių per dešimt dienų po priminimo pateikimo; 
            
            
               (b)jei registravimosi valstybė narė jam ar jo vardu veikiančiam tarpininkui pateikė priminimus pagal 63a straipsnį dėl trijų prieš tai einančių mokestinių laikotarpių ir jis arba jo vardu veikiantis tarpininkas nesumokėjo visos deklaruotos PVM sumos už kiekvieną iš tų mokestinių laikotarpių per dešimt dienų po priminimo nusiuntimo, išskyrus atvejus, kai likusi nesumokėta suma už kiekvieną mokestinį laikotarpį yra mažesnė kaip 100 EUR; 
            
            
               (c)jei po registravimosi valstybės narės prašymo gavimo ir vieną mėnesį po vėliau gauto registravimosi valstybės narės pateikto priminimo, jis ar jo vardu veikiantis tarpininkas elektroninėmis priemonėmis nepateikė Direktyvos 2006/112/EB 369, 369k ir 369x straipsniuose nurodytų apskaitos dokumentų. 
            
            
               58c straipsnis
            
            
               Apmokestinamasis asmuo, kuris pašalinamas iš Sąjungoje neįsisteigusiems apmokestinamiesiems asmenims skirtos schemos arba iš Sąjungoje įsisteigusiems apmokestinamiesiems asmenims skirtos schemos, įvykdo visas PVM prievoles, susijusias su prekių tiekimu ar paslaugų teikimu ir atsiradusias po pašalinimo iš schemos įsigaliojimo dienos, tiesiogiai atitinkamos vartojimo valstybės narės mokesčių institucijoms.
            
            
               7 poskirsnis
            
         
         
            
               PVM deklaracija
            
            
               59 straipsnis
            
            
               1.Mokestinis laikotarpis, kaip apibrėžta Direktyvos 2006/112/EB 364, 369f arba 369s straipsnyje, yra atskiras mokestinis laikotarpis. 
            
            
               2.Jei, remiantis 57d straipsnio 1 dalies antra pastraipa, Sąjungoje neįsisteigusiems apmokestinamiesiems asmenims skirta schema ar Sąjungoje įsisteigusiems apmokestinamiesiems asmenims skirta schema taikoma nuo pirmojo paslaugų suteikimo dienos, apmokestinamasis asmuo pateikia atskirą PVM deklaraciją už kalendorinį ketvirtį, kurio metu paslauga suteikta pirmą kartą. 
            
            
               3.Jei apmokestinamasis asmuo per mokestinį laikotarpį buvo užregistruotas taikant Sąjungoje neįsisteigusiems apmokestinamiesiems asmenims skirtą schemą ir Sąjungoje įsisteigusiems apmokestinamiesiems asmenims skirtą schemą, jis pateikia PVM deklaracijas ir atlieka atitinkamus mokėjimus registravimosi valstybei narei už kiekvieną schemą dėl paslaugų ir laikotarpių, kuriais taikomos tos schemos. 
            
            
               4.Jei registravimosi valstybė narė pakeičiama pagal 57f straipsnį kitą dieną nei pirma atitinkamo mokestinio laikotarpio diena, apmokestinamasis asmuo ar jo vardu veikiantis tarpininkas pateikia PVM deklaracijas ir atlieka atitinkamus mokėjimus tiek buvusiai, tiek naujajai registravimosi valstybei narei už paslaugas, teiktas atitinkamais laikotarpiais, kuriais valstybės narės buvo registravimosi valstybės narės.
            
            
               59a straipsnis
            
            
               Jei apmokestinamasis asmuo, kuris naudojasi specialia schema, per mokestinį laikotarpį pagal tą specialią schemą netiekė prekių ir neteikė paslaugų jokioje vartojimo valstybėje narėje ir neturi pateikti jokių ankstesnių deklaracijų pataisymų, jis arba jo vardu veikiantis tarpininkas pateikia PVM deklaraciją, kurioje nurodo, kad per tą laikotarpį paslaugų suteikta nebuvo (nulinė PVM deklaracija).
            
            
               60 straipsnis
            
            
               Sumos pagal specialias schemas pateiktose PVM deklaracijose iki kito artimiausio didesnės vertės arba iki artimiausio mažesnės vertės piniginio vieneto neapvalinamos. Deklaruojama ir pervedama tiksli PVM suma.
            
            
               60a straipsnis
            
            
               Registravimosi valstybė narė elektroninėmis priemonėmis primena apmokestinamiesiems asmenims ar jų vardu veikiantiems tarpininkams, kurie nepateikė PVM deklaracijos pagal Direktyvos 2006/112/EB 364, 369f arba 369s straipsnį, apie jų prievolę pateikti tokią deklaraciją. Registravimosi valstybė narė pateikia priminimą, dešimtą dieną po tos dienos, kurią deklaracija turėjo būti pateikta, ir elektroninėmis priemonėmis informuoja kitas valstybes nares apie tai, kad buvo pateiktas priminimas. 
            
            
               Paskesni priminimai ir priemonės, kurių imtasi siekiant nustatyti ir surinkti PVM, yra atitinkamos vartojimo valstybės narės atsakomybė. 
            
            
               Nepaisant vartojimo valstybės narės pateiktų priminimų ir priemonių, kurių ji ėmėsi, apmokestinamasis asmuo arba jo vardu veikiantis tarpininkas pateikia PVM deklaraciją registravimosi valstybei narei.
            
            
               61 straipsnis
            
            
               1.
                     Pateikus PVM deklaraciją, joje nurodytų skaičių pakeitimus, susijusius su mokestiniais laikotarpiais iki 2020 m., įskaitant paskutinį 2020 m. mokestinį laikotarpį, galima daryti tik tą deklaraciją taisant, o ne tikslinant paskesnėje deklaracijoje. 
            
            
               Pateikus PVM deklaraciją, joje nurodytų skaičių pakeitimus, susijusius su mokestiniais laikotarpiais nuo pirmo 2021 m. mokestinio laikotarpio, galima daryti tik tikslinant paskesnėje deklaracijoje.
            
            
               2.
                     1 dalyje nurodyti pakeitimai registravimosi valstybei narei elektroniniu būdu pateikiami per trejus metus nuo dienos, kurią turėjo būti pateikta pradinė deklaracija.
            
            
               Vis dėlto poveikis vartojimo valstybės narės taisyklėms dėl apskaičiavimo ir taisymo nedaromas.
            
            
               61a straipsnis
            
         
         
            
               1.Apmokestinamasis asmuo ar jo vardu veikiantis tarpininkas savo galutinę PVM deklaraciją bei dar nepateiktas ankstesnes deklaracijas pateikia ir atitinkamus mokėjimus atlieka valstybei narei, kuri buvo registravimosi valstybė narė naudojimosi nutraukimo, pašalinimo iš schemos arba pakeitimo metu, jeigu: 
            
            
               (a)jis nutraukia naudojimąsi viena iš specialių schemų; 
            
            
               (b)jis pašalintas iš vienos iš specialių schemų; 
            
            
               (c)jis pagal 57f straipsnį pakeičia registravimosi valstybę narę.
            
            
               Visi galutinės deklaracijos ir ankstesnių deklaracijų pataisymai, atsiradę po to, kai pateikiama galutinė deklaracija, pateikiami tiesiogiai atitinkamos vartojimo valstybės narės mokesčių institucijoms.
            
            
               2.Tarpininkas visų apmokestinamųjų asmenų, kurių vardu jis veikia, galutines PVM deklaracijas bei visas dar nepateiktas ankstesnes deklaracijas pateikia ir atitinkamus mokėjimus atlieka valstybei narei, kuri buvo registravimosi valstybė narė išbraukimo arba pakeitimo metu, jeigu: 
            
            
               (a)jis išbraukiamas iš mokėtojų registro; 
            
            
               (b)jis pagal 57f straipsnio 2 dalį pakeičia registravimosi valstybę narę. 
            
            
               Visi galutinės deklaracijos ir ankstesnių deklaracijų pataisymai, atsiradę po to, kai pateikiama galutinė deklaracija, pateikiami tiesiogiai atitinkamos vartojimo valstybės narės mokesčių institucijoms.
            
            
               7a poskirsnis
            
            
               Importo schema. Apmokestinimo momentas
            
            
               61b straipsnis
            
            
               Taikant Direktyvos 2006/112/EB 369n straipsnį, momentas, kai mokėjimas yra priimtas, yra momentas, kai apmokestinamasis asmuo, kuris naudojasi importo schema, ar jo vardu veikiantis tarpininkas arba, taikant Direktyvos 2006/112/EB 14a straipsnio 1 dalį, iš kliento prekes per elektroninę sąsają parduodantis tiekėjas ar jo vardu veikiantis tarpininkas gauna mokėjimo patvirtinimą, pranešimą dėl leidimo atlikti mokėjimą ar dėl įsipareigojimo apmokėti, neatsižvelgiant į tai, kada faktiškai atliekamas mokėjimas.
            
            
               8 poskirsnis
            
            
               Valiuta
            
            
               61c straipsnis
            
            
               Jei registravimosi valstybė narė, kurios valiuta nėra euro, nusprendžia, kad PVM deklaracijos turi būti pateikiamos jos nacionaline valiuta, tas sprendimas taikomas visų apmokestinamųjų asmenų, kurie naudojasi specialiomis schemomis, PVM deklaracijoms. 
            
            
               9 poskirsnis
            
            
               Mokėjimai
            
            
               62 straipsnis
            
         
         
            
               Nedarant poveikio 63a straipsnio trečiai pastraipai ir 63b straipsniui, apmokestinamasis asmuo ar jo vardu veikiantis tarpininkas atlieka visus mokėjimus registravimosi valstybei narei. 
            
            
               Pagal Direktyvos 2006/112/EB 367, 369i arba 369v straipsnį apmokestinamojo asmens ar jo vardu veikiančio tarpininko mokami PVM mokėjimai skiriami konkrečiai PVM deklaracijai, pateiktai pagal tos direktyvos 364, 369f arba 369s straipsnį. Paskesnius mokamų sumų patikslinimus apmokestinamasis asmuo ar jo vardu veikiantis tarpininkas atlieka tik darydamas nuorodą į tą deklaraciją ir negali nei jų priskirti kitai deklaracijai, nei tikslinti paskesnėje deklaracijoje. Atliekant kiekvieną mokėjimą nurodomas tos konkrečios deklaracijos numeris.
            
            
               63 straipsnis
            
            
               Registravimosi valstybė narė, kuri gauna didesnę nei PVM deklaracijoje, pateiktoje pagal Direktyvos 2006/112/EB 364, 369f arba 369s straipsnį, nurodytą sumą, permokėtą sumą tiesiogiai grąžina atitinkamam apmokestinamajam asmeniui ar jo vardu veikiančiam tarpininkui.
            
            
               Jei registravimosi valstybė narė yra gavusi sumą pagal PVM deklaraciją, kuri, kaip nustatyta paskiau, buvo užpildyta neteisingai, ir jeigu tą sumą ta valstybė narė jau paskirstė vartojimo valstybėms narėms, tos vartojimo valstybės narės kiekviena tiesiogiai grąžina apmokestinamajam asmeniui ar jo vardu veikiančiam tarpininkui atitinkamą kiekvienai jų permokėtos sumos dalį. 
            
            
               Tačiau jei permokėjimai yra susiję su laikotarpiais, įskaitant paskutinį mokestinį laikotarpį, iki 2018 m. imtinai, registravimosi valstybė narė grąžina pagal Reglamento (ES) Nr. 904/2010 46 straipsnio 3 dalį pasiliktos sumos atitinkamą dalį, o vartojimo valstybė narė grąžina permokėjimą, išskaičiusi registravimosi valstybės narės grąžintiną sumą. 
            
            
               Vartojimo valstybės narės elektroninėmis priemonėmis praneša registravimosi valstybei narei apie tų grąžintų sumų dydį.
            
            
               63a straipsnis
            
            
               Jei apmokestinamasis asmuo ar jo vardu veikiantis tarpininkas pateikė PVM deklaraciją pagal Direktyvos 2006/112/EB 364, 369f arba 369s straipsnį, tačiau nebuvo atliktas joks mokėjimas arba mokėjimas yra mažesnis nei nurodyta deklaracijoje, registravimosi valstybė narė elektroninėmis priemonėmis dešimtą dieną po dienos, kurią turėjo būti vėliausiai atliktas mokėjimas pagal Direktyvos 2006/112/EB 367, 369i arba 369v straipsnį, primena apmokestinamajam asmeniui ar jo vardu veikiančiam tarpininkui apie nesumokėtą PVM mokėjimą. 
            
            
               Registravimosi valstybė narė elektroninėmis priemonėmis informuoja vartojimo valstybes nares, kad priminimas buvo išsiųstas. 
            
            
               Paskesni priminimai ir priemonės, kurių imtasi siekiant surinkti PVM, yra atitinkamos vartojimo valstybės narės atsakomybė. Kai vartojimo valstybė narė pateikia tokius paskesnius priminimus, atitinkamas PVM sumokamas tai valstybei narei. 
            
            
               Vartojimo valstybė narė elektroninėmis priemonėmis informuoja registravimosi valstybę narę apie tai, kad buvo pateiktas priminimas.
            
            
               63b straipsnis
            
            
               Jei PVM deklaracija nebuvo pateikta, jei PVM deklaracija buvo pateikta pavėluotai arba buvo užpildyta nevisiškai ar neteisingai, arba jeigu vėluojama sumokėti PVM, visus delspinigius, baudas arba visus kitus mokėjimus apskaičiuoja ir nustato vartojimo valstybė narė. Apmokestinamasis asmuo arba jo vardu veikiantis tarpininkas moka tokius delspinigius, baudas arba visus kitus mokėjimus tiesiogiai vartojimo valstybei narei.
            
            
               10 poskirsnis
            
            
               Apskaitos dokumentai
            
            
               63c straipsnis
            
            
               1.
                     Siekiant, kad apmokestinamojo asmens turimi apskaitos dokumentai būtų laikomi pakankamai išsamiais, kaip apibrėžta Direktyvos 2006/112/EB 369 ir 369k straipsniuose, juose turi būti ši informacija: 
            
            
               (a)vartojimo valstybė narė, kurioje tiekiamos prekės ar teikiamos paslaugos; 
            
            
               (b)suteiktų paslaugų rūšis ar patiektų prekių aprašymas ir kiekis;
            
         
         
            
               (c)prekių tiekimo ar paslaugų teikimo data; 
            
            
               (d)apmokestinamoji vertė, nurodant naudojamą valiutą; 
            
            
               (e)bet kuris paskesnis apmokestinamosios vertės padidinimas arba sumažinimas; 
            
            
               (f)taikomas PVM tarifas; 
            
            
               (g)mokėtino PVM suma, nurodant naudojamą valiutą; 
            
            
               (h)gautų mokėjimų data ir suma; 
            
            
               (i)bet kokie mokėjimai į sąskaitą, gauti prieš prekių tiekimą ar paslaugų teikimą; 
            
            
               (j)jeigu išrašoma sąskaita faktūra, sąskaitoje faktūroje pateikta informacija; 
            
            
               (k)su paslaugomis susijusi informacija, pagal kurią nustatyta vieta, kur paslaugą įsigyjantis asmuo yra įsisteigęs, turi nuolatinį adresą ar paprastai gyvena, ir su prekėmis susijusi informacija, pagal kurią nustatyta vieta, kurioje pradedamas ir baigiamas prekių siuntimas ar gabenimas klientui;
            
            
               (l)bet kokie galimų prekių grąžinimų įrodymai, įskaitant apmokestinamąją vertę ir taikomą PVM tarifą. 
            
            
               2.
                     Siekiant, kad apmokestinamojo asmens arba jo vardu veikiančio tarpininko turimi apskaitos dokumentai būtų laikomi pakankamai išsamiais, kaip apibrėžta Direktyvos 2006/112/EB 369x straipsnyje, juose turi būti ši informacija: 
            
            
               (a)vartojimo valstybė narė, į kurią tiekiamos prekės; 
            
            
               (b)tiektų prekių aprašymas ir kiekis; 
            
            
               (c)prekių tiekimo data; 
            
            
               (d)apmokestinamoji vertė, nurodant naudojamą valiutą; 
            
            
               (e)bet kuris paskesnis apmokestinamosios vertės padidinimas arba sumažinimas; 
            
            
               (f)taikomas PVM tarifas; 
            
            
               (g)mokėtino PVM suma, nurodant naudojamą valiutą; 
            
            
               (h)gautų mokėjimų data ir suma; 
            
            
               (i)bet kokie mokėjimai į sąskaitą, gauti prieš prekių tiekimą; 
            
         
         
            
               (j)jeigu išrašoma sąskaita faktūra, sąskaitoje faktūroje pateikta informacija; 
            
            
               (k)informacija, pagal kurią nustatoma vieta, kurioje pradedamas ir baigiamas prekių siuntimas ar gabenimas klientui;
            
            
               (l)galimų prekių grąžinimų įrodymai, įskaitant apmokestinamąją vertę ir taikomą PVM tarifą; 
            
            
               (m)unikalus siuntos numeris arba unikalus operacijos numeris.
            
            
               3.
                     Apmokestinamasis asmuo arba jo vardu veikiantis tarpininkas vykdo tokią 1 ir 2 dalyse nurodytos informacijos apskaitą, kad informaciją būtų galima elektroninėmis priemonėmis pateikti nedelsiant ir apie kiekvieną atskirą tiektą prekę bei suteiktą paslaugą.
            
            
               Jei apmokestinamojo asmens ar jo vardu veikiančio tarpininko prašoma elektroninėmis priemonėmis pateikti Direktyvos 2006/112/EB 369, 369k ir 369x straipsniuose nurodytus apskaitos dokumentus ir jis jų nepateikia per 20 dienų nuo prašymo pateikimo datos, registravimosi valstybė narė primena apmokestinamajam asmeniui ar jo vardu veikiančiam tarpininkui, kad jis turi pateikti tuos dokumentus. Registravimosi valstybė narė elektroninėmis priemonėmis informuoja vartojimo valstybes nares, kad priminimas buvo išsiųstas.“.
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2021 m. sausio 1 d.
            
            
               Tačiau valstybės narės leidžia apmokestinamiesiems asmenims ir jų vardu veikiantiems tarpininkams nuo 2020 m. spalio 1 d. pateikti registracijai reikalingą informaciją, kaip nurodyta Direktyvos 2006/112/EB 360, 369c arba 369o straipsnyje. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
               
               
                  
                     (2)
                  
                        2011 m. kovo 15 d. Tarybos įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės (nauja redakcija) (OL L 77, 2011 3 23, p. 1).
               
               
                  
                     (3)
                  
                        2017 m. gruodžio 5 d. Tarybos direktyva (ES) 2017/2455, kuria iš dalies keičiamos Direktyvos 2006/112/EB ir Direktyvos 2009/132/EB nuostatos, susijusios su tam tikromis pridėtinės vertės mokesčio prievolėmis, taikomomis paslaugų teikimui ir nuotolinei prekybai prekėmis (OL L 348, 2017 12 29, p. 7).
               
               
                  
                     (4)
                  
                        COM(2016) 148 final – „Bendros ES PVM erdvės kūrimas. Laikas spręsti“.
               
               
                  
                     (5)
                  
                        COM(2015) 192 final.
               
               
                  
                     (6)
                  
                        COM(2015) 550 final.
               
               
                  
                     (7)
                  
                        COM(2016) 179 final.
               
               
                  
                     (8)
                  
                        OL L 347, 2006 12 11, p. 1.
               
               
                  
                     (9)
                  
                        2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
               
               
                  
                     (10)
                  
                        2017 m. gruodžio 5 d. Tarybos direktyva (ES) 2017/2455, kuria iš dalies keičiamos Direktyvos 2006/112/EB ir Direktyvos 2009/132/EB nuostatos, susijusios su tam tikromis pridėtinės vertės mokesčio prievolėmis, taikomomis paslaugų teikimui ir nuotolinei prekybai prekėmis (OL L 348, 2017 12 29, p. 7).
               
               
                  
                     (11)
                  
                        2011 m. kovo 15 d. Tarybos įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės (OL L 77, 2011 3 23, p. 1).
               
               
                  
                     (12)
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).